সাংবাদিকরা ভোটগ্রহণ কেন্দ্রের ভিতর ঢুকতে পারেন না, দাবি তৃণমূলের মহাসচিব পার্থ চট্টোপাধ্যায়ের। কিন্তু, কতটা সঠিক এই দাবি? সাংবাদিকদের দেওয়া নির্বাচন কমিশনের পরিচয়পত্র কিন্তু অন্যকথা বলছে। পার্থ চট্টোপাধ্যায়ের দাবি উড়িয়ে দিচ্ছেন প্রাক্তন বিচারপতি অশোক গাঙ্গুলিও।
 ওয়েব ডেস্ক: সাংবাদিকরা ভোটগ্রহণ কেন্দ্রের ভিতর ঢুকতে পারেন না, দাবি তৃণমূলের মহাসচিব পার্থ চট্টোপাধ্যায়ের। কিন্তু, কতটা সঠিক এই দাবি? সাংবাদিকদের দেওয়া নির্বাচন কমিশনের পরিচয়পত্র কিন্তু অন্যকথা বলছে। পার্থ চট্টোপাধ্যায়ের দাবি উড়িয়ে দিচ্ছেন প্রাক্তন বিচারপতি অশোক গাঙ্গুলিও। কী লেখা থাকে সেখানে?
ভোটের দিন একজন সাংবাদিক যতবার খুশি ভোটগ্রহণ কেন্দ্রে  ঢুকতে ও বেরোতে পারেন। শুধু ভোট গ্রহণ কেন্দ্র নয়। কমিশনের দেওয়া পরিচয়পত্রে সাংবাদিকদের পোলিং বুথের ভিতরে ঢোকার অধিকারও দেওয়া রয়েছে। পরিচয়পত্রে স্পষ্ট উল্লেখ করা হয়েছে... সাংবাদিক ও চিত্র সাংবাদিকের পরিচয় সম্পর্কে নিশ্চিত হতে হবে প্রিসাইডিং অফিসারকে। প্রিসাইডিং অফিসার ভোটগ্রহণ চলাকালীন বুথের ভিতরেই থাকেন। ফলে, সাংবাদিকদের বুথের ভিতরে ঢোকা ও ছবি তোলার অধিকারও কমিশন স্বীকৃত। শুধুমাত্র ভোটিং বেতে ঢোকার ক্ষেত্রে নিষেধাজ্ঞা রয়েছে। ভোটিং বে অথার্ত‍ পিচবোর্ড বা চট ঘেরা যে অংশে ইভিএম রাখা থাকে, যেখানে এক নাগরিক তাঁর পছন্দসই প্রার্থীকে ভোট দেন। বিরোধীদের প্রশ্ন, সাংবাদিকদের এক্তিয়ার নিয়ে কেন এত চিন্তিত তৃণমূলের মহাসচিব? ৩ পুরসভায় শাসকদলের সন্ত্রাসের ছবি সকলের সামনে তুলে ধরার জন্যই কি পার্থ চ্যাটার্জির নিশানায় মিডিয়া? আর তিনি যখন ভোট দেন? হাসিমুখে ভোটগ্রহণ কেন্দ্রের সামনে দাঁড়িয়ে ভিকট্রি সাইন দেখান? সেই ছবিও তো সাংবাদিকদের মাধ্যমেই পৌছে যায় সকলের ড্রয়িং রুমে। কই তখন তো সাংবাদিকদের এক্তিয়ার নিয়ে প্রশ্ন তোলেন না পার্থ চট্টোপাধ্যায়?